'अभिषेक का पिता कहलाने पर गर्व'
"मैं बैकॉन्क में शूटिंग कर रहा था, तब एक छोटी बच्ची ने अपनी मां से कहा कि अरे, देखो ये तो अभिषेक बच्चन के पिता हैं. ये सुनकर मुझे बहुत ज़्यादा खुशी हुई." अमिताभ बच्चन ने बीबीसी से ख़ास बात करते हुए ये कहा.
फ़िल्म 'पा' के लिए अमिताभ बच्चन को सर्वश्रेष्ठ अभिनेता का राष्ट्रीय पुरस्कार मिला. ये उनका चौथा राष्ट्रीय पुरस्कार है.
कौन सा पुरस्कार सबसे प्रिय ?
इससे पहले उन्हें 'सात हिंदुस्तानी', 'अग्निपथ' और 'ब्लैक' के लिए राष्ट्रीय पुरस्कार मिल चुका है.
तो इन चारों मौकों पर उन्हें सबसे ज़्यादा ख़ुशी कब हुई. ये पूछने पर अमिताभ का जवाब था, "मुझे चारों बार बेहद खुशी हुई. चारों पुरस्कार मुझे बेहद प्रिय हैं. हां, 'सात हिंदुस्तानी' मेरी सबसे पहली फ़िल्म थी, तो उसके लिए मिले राष्ट्रीय पुरस्कार ने मुझे बेहद प्रोत्साहित किया, और आगे बढ़ने की प्रेरणा दी."
चार दशक का लंबा सफ़र
लगभग चार दशक से भी ज़्यादा वक़्त से फ़िल्मों में अपना जलवा दिखाने वाले अमिताभ बच्चन इस बात के लिए अपने आपको बेहद भाग्यशाली मानते हैं कि उन्हें हर दौर में बहुत प्रतिभाशाली लोगों के साथ काम करने का मौका मिला.
70 और 80 के दशक में ऋषिकेष मुखर्जी, रमेश सिप्पी, यश चोपड़ा, मनमोहन देसाई और प्रकाश मेहरा के साथ की गई फ़िल्मों को अमिताभ दिल के बेहद क़रीब मानते हैं.
वो कहते हैं, "ये सभी निर्देशक अपने-अपने फ़न में माहिर थे. जैसे मनमोहन देसाई को ही लीजिए. भले ही कुछ लोग उनके सिनेमा को हल्के-फ़ुल्के तौर पर लें, लेकिन वो हर बार दर्शकों का मनोरंजन करने में कामयाब होते थे."
नब्बे के दशक में मुकुल आनंद के साथ की गई 'अग्निपथ', 'हम' और 'ख़ुदा गवाह' में भी अमिताभ को दर्शकों ने पसंद किया.
नई पीढ़ी के साथ काम करना पसंद
नई पीढ़ी के लोगों के साथ काम करके भी अमिताभ बेहद ख़ुश हैं. वो कहते हैं, "नौजवान लोगों के उत्साह और उनकी ऊर्जा देखकर मुझे भी बड़ा प्रोत्साहन मिलता है. उनका आत्मविश्वास और काम के प्रति समर्पण गज़ब का होता है."
इस वक़्त अमिताभ छोटे पर्दे पर तीसरी बार गेम शो 'कौन बनेगा करोड़पति' की मेज़बानी कर रहे हैं.
टीवी के बारे में वो कहते हैं कि,"फ़िल्मों से ज़्यादा कठिन होता है टीवी पर काम करना. यहां आपके लिए कुछ रेडीमेड नहीं होता. इसलिए टीवी से जुड़े लोगों को मैं दाद देता हूं."